Document ID: 31985R3319

*****
ΚΑΝΟΝΙΣΜΟΣ (ΕΟΚ) αριθ. 3319/85 ΤΗΣ ΕΠΙΤΡΟΠΗΣ
της 27ης Νοεμβρίου 1985
που τροποποιεί τον κανονισμό (ΕΟΚ) αριθ. 2049/82 σχετικά με τις λεπτομέρειες καθορισμού των τιμών στη διεθνή αγορά στον τομέα των πίσων, των κουκιών και των φουλιών
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 1431/82 του Συμβουλίου της 18ης Μαΐου 1982 που προβλέπει ειδικά μέτρα για τα πίσα, τα κουκιά, τα φούλια και τα γλυκά λούπινα (1), όπως τροποποιήθηκε τελευταία από τον κανονισμό (ΕΟΚ) αριθ. 1485/85 (2), και ιδίως το άρθρο 3 παράγραφος 7 και το άρθρο 4 παράγραφος 3,
Εκτιμώντας:
ότι ο κανονισμός (ΕΟΚ) αριθ. 1032/84 του Συμβουλίου (3), που τροποποιεί τον κανονισμό (ΕΟΚ) αριθ. 1431/82, επεξέτεινε στα γλυκά λούπινα τα μέτρα στηρίξεως που υπάρχουν για τα πίσα, τα κουκιά και τα φούλια· ότι πρέπει, συνεπώς, να αναπροσαρμοσθεί ο τίτλος του κανονισμού (ΕΟΚ) αριθ. 2049/82 της Επιτροπής (4)·
ότι, για να ληφθεί δεόντως υπόψη η εξέλιξη των σχετικών τιμών, η μέση τιμή στη διεθνή αγορά των πλακούντων σόγιας πρέπει να καθορίζεται συστηματικά, περισσότερο από μία φορά το μήνα και με βάση τις προσφορές και τις διαπιστωθείσες τιμές κατά τη διάρκεια μικρής περιόδου που προηγείται της ημέρας του καθορισμού·ότι πρέπει, συνεπώς, να τροποποιηθεί το άρθρο 1 του κανονισμού (ΕΟΚ) αριθ. 2049/82·
ότι το άρθρο 1 παράγραφος 2 του κανονισμού (ΕΟΚ) αριθ. 2036/82 του Συμβουλίου της 19ης Ιουλίου 1982 που θεσπίζει τους γενικούς κανόνες σχετικά με τα ειδικά μέτρα για τα πίσα, τα κουκιά, τα φούλια και τα γλυκά λούπινα (5), όπως τροποποιήθηκε τελευταία από τον κανονισμό (ΕΟΚ) αριθ. 1832/85 (6), προβλέπει τη δυνατότητα προσαρμογής της μέσης τιμής στη διεθνή αγορά των πλακούντων σόγιας, όταν οι τιμές ορισμένων ανταγωνιστικών προϊόντων είναι φύσεως που μπορούν να τα καταστήσουν ιδιαίτερα ελκυστικά· ότι πρέπει να ορισθεί επακριβώς η φύση των εν λόγω ανταγωνιστικών προϊόντων, οι λεπτομέρειες υπολογισμού και το μέγιστο ποσό της προσαρμογής·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Αποξηραμένων Ζωοτροφών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 2049/82 τροποποιείται ως εξής:
1. Στον τίτλο, οι όροι «φούλια, κουκιά και πίσα» αντικαθίστανται από τους όρους «πίσα, φούλια, κουκιά και γλυκά λούπινα».
2. Το άρθρο 1 αντικαθίσταται από το ακόλουθο κείμενο:
«Άρθρο 1
1. Η μέση τιμή στη διεθνή αγορά των πλακούντων σόγιας που αναφέρεται στο άρθρο 1 του κανονισμού (ΕΟΚ) αριθ. 2036/82 καθορίζεται δύο φορές το μήνα, ώστε να εξασφαλισθεί η εφαρμογή της ενισχύσεως που προκύπτει την 1η και τη 16η ημέρα κάθε μήνα. Ωστόσο, σε περίπτωση σημαντικής τροποποιήσεως της καταστάσεως στην αγορά, τροποποιείται τόσο συχνά όσο είναι αναγκαίο.
2. Η μέση τιμή καθορίζεται ανά 100 χιλιόγραμμα και υπολογίζεται με βάση τις προσφορές και τις πλέον ευνοϊκές τιμές που διαπιστώθηκαν από τη δεύτερη εργάσιμη ημέρα που προηγείται εκείνης του καθορισμού της και αφορά τις παραδόσεις που θα πραγματοποιηθούν εντός 30 ημερών από την ημερομηνία διαπιστώσεώς τους.»
3. Προστίθεται το ακόλουθο άρθρο 3α:
«Άρθρο 3α
1. Όσον αφορά την προσαρμογή που αναφέρεται στο άρθρο 1 παράγραφος 2 του κανονισμού (ΕΟΚ) αριθ. 2036/82, λαμβάνεται υπόψη η διαφορά μεταξύ της μέσης τιμής στη διεθνή αγορά των πλακούντων σόγιας, πολλαπλασιασμένης μ' ένα συντελεστή που καθορίζεται συναρτήσει της κανονικής σχέσεως μεταξύ της τιμής αυτής και εκείνης του ανταγωνιστικού προϊόντος που αναφέρεται κατωτέρω, και της μέσης τιμής στη διεθνή αγορά της γλουτένης αραβοσίτου που έχει ολική περιεκτικότητα σε πρωτεΐνες 23 %, υπολογιζόμενη για ένα προϊόν χύμα στο Ρόττερνταμ, εφαρμόζοντας κατ' αναλογία τις διατάξεις του παρόντος κανονισμού που αφορούν τον υπολογισμό της μέσης τιμής στη διεθνή αγορά των πλακούντων σόγιας. Εάν η περιεκτικότητα σε ολικές πρωτεΐνες της γλουτένης αραβοσίτου που προσφέρεται ή υπολογίζεται είναι διαφορετική από εκείνη που προαναφέρεται, η Επιτροπή πραγματοποιεί τις αναγκαίες προσαρμογές.
2. Η διαφορά που αναφέρεται στη παράγραφο 1 είναι το αποτέλεσμα του ακόλουθου υπολογισμού: μέση τιμή στη διεθνή αγορά των πλακούντων σόγιας, πολλαπλασιασμένη επί 0,70, μειούμενη με τη μέση τιμή στη διεθνή αγορά της γλουτένης αραβοσίτου.
Η προσαρμογή που αναφέρεται στην παράγραφο 2 του άρθρου 1 του κανονισμού (ΕΟΚ) αριθ. 2036/82 δεν μπορεί να είναι μεγαλύτερη από αυτή τη διαφορά.»
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Ιανουαρίου 1986.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 27 Νοεμβρίου 1985.

Labels: 2
17
19